TARYBOS REGLAMENTAS (EB) Nr. 1762/2004
2004 m. rugsėjo 24 d.
dėl tam tikrų plieno gaminių eksportui iš Moldovos Respublikos į Europos bendriją taikomos dvigubo patikrinimo sistemos be kiekybinių apribojimų administravimo
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 133 straipsnį,
atsižvelgdama į Komisijos pasiūlymą,
kadangi:
(1)
Partnerystės ir bendradarbiavimo susitarimas, nustatantis Europos Bendrijų bei jų valstybių narių ir Moldovos Respublikos partnerystę (1), įsigaliojo 1998 m. liepos 1 d.
(2)
Buvo atidžiai išnagrinėta tam tikrų plieno gaminių importo iš Moldovos Respublikos į Bendriją padėtis, ir pateiktos atitinkamos informacijos pagrindu šalys sudarė susitarimą pasikeičiant laiškais (2), kuris nustato dvigubo patikrinimo sistemą be kiekybinių apribojimų laikotarpiui nuo šio reglamento įsigaliojimo datos iki 2006 m. gruodžio 31 d., jeigu abi šalys nesusitaria nustoti taikyti sistemos anksčiau.
(3)
Šiam reglamentui įgyvendinti būtinas priemones reikia priimti remiantis 1999 m. birželio 28 d. Tarybos sprendimu 1999/468/EB, nustatančiu Komisijos naudojimosi jai suteiktais įgyvendinimo įgaliojimais tvarką (3),
PRIĖMĖ ŠĮ REGLAMENTĄ:
1 straipsnis
1. Nuo 2004 m. spalio 29 d. iki 2006 m. gruodžio 31 d., laikantis Europos bendrijos ir Moldovos Respublikos susitarimo pasikeičiant laiškais, nustatančio tam tikrų plieno gaminių eksportui iš Moldovos Respublikos į Europos bendriją taikomą dvigubą patikrinimo sistemą be kiekybinių apribojimų, nuostatų, į Bendriją importuojant tam tikrus I priedėlyje išvardytus plieno gaminius, kurių kilmės šalis yra Moldovos Respublika, reikalaujama pateikti priežiūros dokumentą, atitinkantį II priedėlyje nurodytą pavyzdį, kurį išduoda Bendrijos institucijos.
2. Šio straipsnio 1 dalyje nurodytu laikotarpiu į Bendriją importuojant tam tikrus plieno gaminius, kurių kilmės šalis Moldovos Respublika, išvardytus I priede, reikalingas eksporto dokumentas, kurį išduoda kompetentingos Moldovos Respublikos institucijos. Eksporto dokumentas turi atitikti III priede pateiktą pavyzdį. Jis galioja eksportui visoje Bendrijos muitų teritorijoje. Norėdamas gauti 1 dalyje minimą priežiūros dokumentą, importuotojas turi pateikti visiškai užpildytą eksporto dokumento originalą. Visais atvejais importuotojas eksporto dokumento originalą privalo pateikti ne vėliau kaip kovo 31 d. pasibaigus metams, per kuriuos buvo išsiųstos dokumente nurodytos prekės.
3. Gaminių, kuriems taikomas šis reglamentas, klasifikacija paremta Bendrijos muitų tarifų ir statistikos nomenklatūra (toliau - KN). Gaminių, kuriems taikomas šis reglamentas, kilmė nustatoma laikantis galiojančių Bendrijos taisyklių.
4. Kompetentingos Bendrijos institucijos įsipareigoja pranešti Moldovos Respublikai apie visus KN pakeitimus, susijusius su gaminiais, kuriems taikomas šis reglamentas, iki tų pakeitimų įsigaliojimo Bendrijoje dienos.
5. Iki 2004 m. spalio 29 d. išsiųstos prekės nepatenka į šio reglamento taikymo sritį. Išsiuntimo diena laikoma ta diena, kurią prekės pakrautos į eksportuojančiąją transporto priemonę.
2 straipsnis
1. 1 straipsnyje nurodytą priežiūros dokumentą bet kokiems prašomiems kiekiams automatiškai ir nemokamai išduoda valstybių narių kompetentinga institucija per penkias darbo dienas nuo bet kur Bendrijoje įsisteigusio Bendrijos importuotojo paraiškos pateikimo datos. Laikoma, kad kompetentinga nacionalinė institucija šią paraišką gavo ne vėliau kaip per tris dienas nuo pateikimo, jei neįrodyta kitaip.
2. Bet kurios iš IV priede išvardytų kompetentingų nacionalinių institucijų išduotas priežiūros dokumentas galioja visoje Bendrijoje.
3. Importuotojo paraiškoje išduoti priežiūros dokumentą nurodoma tokia informacija:
a)
pareiškėjo vardas, pavardė ar pavadinimas ir adresas (įskaitant telefono ir telefakso numerius ir galimą identifikacijos numerį, kurį naudoja kompetentingos nacionalinės institucijos) ir PVM registracijos numerį, jei jis yra PVM mokėtojas;
b)
kai taikoma, pareiškėjo arba pareiškėjo atstovo vardas, pavardė ar pavadinimas ir tikslus adresas (įskaitant telefono ir telefakso numerius);
c)
tikslus eksportuotojo vardas, pavardė ar pavadinimas ir adresas;
d)
tikslus prekių aprašymas, įskaitant:
-
jų prekės ženklą,
-
KN kodą (-us),
-
kilmės šalį,
-
paskyrimo šalį;
e)
neto masė, išreikšta kilogramais ir vienetų kiekiu, nurodoma, kai skiriasi nuo neto masės pagal kombinuotosios nomenklatūros antraštę;
f)
prekių CIF vertė eurais Bendrijos pasienyje pagal kombinuotosios nomenklatūros antraštę;
g)
ar atitinkami gaminiai yra antriniai ar nestandartiniai (4);
h)
siūlomas muitinės formalumų atlikimo laikotarpis ir vieta;
i)
ar paraiška yra pirmesnės paraiškos dėl tos pačios sutarties pakartojimas;
j)
toliau pateikiama deklaracija, kurią pasirašo pareiškėjas, nurodydamas datą ir savo vardą bei pavardę didžiosiomis raidėmis:
„Aš, toliau pasirašęs asmuo, patvirtinu, kad šioje paraiškoje pateikta informacija yra teisinga ir nurodyta sąžiningai, ir kad aš esu įsisteigęs Bendrijoje.“
Importuotojas taip pat pateikia pardavimo arba pirkimo sutarties kopiją, pro forma sąskaitą faktūrą ir (arba), jeigu prekės neperkamos tiesiogiai iš šalies gamintojos, plieno gamyklos gamintojos išduotą sertifikatą.
4. Priežiūros dokumentus galima naudoti laikotarpį, kurį galioja importo liberalizavimo susitarimai dėl atitinkamų sandorių. Nepažeidžiant galimų galiojančių importo nuostatų pakeitimų arba pagal susitarimą, arba administruojant kvotas priimtų sprendimų:
-
nustatomas keturių mėnesių priežiūros dokumentų galiojimo laikotarpis,
-
nepanaudoti arba iš dalies panaudoti priežiūros dokumentai gali būti atnaujinti tokiam pat laikotarpiui.
5. Pasibaigus priežiūros dokumentų galiojimo laikui, importuotojas juos grąžina išduodančiai institucijai.
3 straipsnis
1. Jei nustatoma, kad pagal sandorį mokėta vieneto kaina viršija importo dokumente nurodytą kainą ne daugiau kaip 5 %, arba kad importuojamų gaminių kiekis arba bendra vertė viršija importo dokumente nurodytą vertę arba kiekį ne daugiau kaip 5 %, tai nesudaro kliūčių atitinkamus gaminius išleisti į laisvą apyvartą.
2. Importo dokumentų paraiškos ir patys dokumentai yra konfidencialūs. Jais naudojasi tik kompetentingos institucijos ir pareiškėjas.
4 straipsnis
1. Per pirmas dešimt kiekvieno mėnesio dienų valstybės narės Komisijai pateikia:
a)
informaciją apie kiekius ir vertes (apskaičiuotas eurais), kurioms buvo išduoti importo dokumentai per praėjusį mėnesį;
b)
informaciją apie importą per mėnesį, kuris buvo prieš a punkte nurodytą mėnesį.
Valstybių narių pateikiama informacija suskirstoma pagal gaminį, KN kodą ir šalį.
2. Valstybės narės praneša apie bet kokius nustatytus nukrypimus arba sukčiavimo atvejus ir, kai tinka, pagrindą, kuriuo remdamosi jos atsisakė išduoti importo dokumentą.
5 straipsnis
Visi toliau nurodyti pranešimai pateikiami Komisijai ir elektroniniu būdu perduodami per šiam tikslui sukurtą integruotą tinklą, jei dėl neišvengiamų techninių priežasčių nėra būtina laikinai naudotis kitomis komunikacijos priemonėmis.
6 straipsnis
1. Komisijai padeda komitetas.
2. Kai daroma nuoroda į šį straipsnį, taikomi Sprendimo 1999/468/EB 4 ir 7 straipsniai.
Sprendimo 1999/468/EB 4 straipsnio 3 dalyje nustatytas laikotarpis yra trys mėnesiai.
3. Komitetas patvirtina savo darbo tvarkos taisykles.
7 straipsnis
Priedų pakeitimai, kurių gali prireikti siekiant atsižvelgti į priedo arba priedėlių, pridėtų prie Europos bendrijos ir Moldovos Respublikos susitarimo pasikeičiant laiškais pakeitimus arba Bendrijos statistikos, muitų tvarkos, bendrų importo arba importo priežiūros taisyklių pakeitimai priimami 6 straipsnio 2 dalyje nustatyta tvarka.
Šis reglamentas įsigalioja 15 dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2004 m. rugsėjo 24 d.